CELEX: 62012TN0518
Language: el
Date: 2012-11-27 00:00:00
Title: Υπόθεση T-518/12: Προσφυγή της 27ης Νοεμβρίου 2012 — Spirlea κατά Επιτροπής

2.2.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 32/21
            
         Προσφυγή της 27ης Νοεμβρίου 2012 — Spirlea κατά Επιτροπής
   (Υπόθεση T-518/12)
   2013/C 32/33
   Γλώσσα διαδικασίας: η γερμανική
   
      Διάδικοι
   
   
      Προσφεύγοντες: Darius Nicolai Spirlea (Capezzano Pianore, Ιταλία) και Mihaela Spirlea (Capezzano Pianore) (εκπρόσωποι: V. Foerster και T. Pahl, δικηγόροι)
   
      Καθής: Ευρωπαϊκή Επιτροπή
   
      Αιτήματα των προσφευγόντων
   
   Οι προσφεύγοντες ζητούν από το Γενικό Δικαστήριο:
   
               —
            
            
               να δεχθεί την παρούσα προσφυγή, η οποία στηρίζεται στο άρθρο 263 ΣΛΕΕ,
            
         
               —
            
            
               να κηρύξει παραδεκτή την προσφυγή, καθώς και
            
         
               —
            
            
               να την κηρύξει βάσιμη και να διαπιστώσει, ως εκ τούτου, ότι η καθής διέπραξε σοβαρές διαδικαστικές πλημμέλειες και άλλες παραβάσεις του ουσιαστικού δικαίου·
            
         
               —
            
            
               να κηρύξει για τον λόγο αυτό άκυρη την από 27 Σεπτεμβρίου 2012 διάταξη της καθής περί διακοπής της πιλοτικής διαδικασίας ΕΕ αριθ. 2070/11/SNCO [réf.: Ares (2012)1135073]·
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής τους, οι προσφεύγοντες προβάλλουν τρεις λόγους.
   
               1)
            
            
               Πρώτος λόγος της προσφυγής: δημιουργία πιλοτικής διαδικασίας ΕΕ χωρίς οιοδήποτε νομικό έρεισμα (άρθρα 290 και 291 ΣΛΕΕ)
               
                           —
                        
                        
                           Στο πλαίσιο αυτού του λόγου προσφυγής οι προσφεύγοντες υποστηρίζουν ότι η εισαγωγή της πιλοτικής διαδικασίας ΕΕ έχει ως αποτέλεσμα πρόσθετη διαδικαστική προϋπόθεση που δεν προβλέπει το άρθρο 258 ΣΛΕΕ. Η Επιτροπή εφαρμόζει αυτή τη διαδικαστική προϋπόθεση, για την οποία δεν έχει βάσει των Συνθηκών καμία εξουσιοδότηση ή μεταβιβασθείσα αρμοδιότητα, στο πλαίσιο παράνομης και αδιαφανούς διαδικασίας, ενώ ταυτόχρονα καθιστά άνευ περιεχομένου τη διαδικασία για τη διαπίστωση παραβάσεως υποχρεώσεως βάσει του άρθρου 258 ΣΛΕΕ.
                        
                     
         
               2)
            
            
               Δεύτερος λόγος προσφυγής: παράβαση της ανακοινώσεως της Επιτροπής της 20ής Μαρτίου 2002 προς το Ευρωπαϊκό Κοινοβούλιο και τον Ευρωπαίο Διαμεσολαβητή όσον αφορά τις σχέσεις με τον καταγγέλλοντα στον τομέα των παραβάσεων του κοινοτικού δικαίου (1).
               
                           —
                        
                        
                           Στο σημείο αυτό, οι προσφεύγοντες ισχυρίζονται ότι η Επιτροπή αγνόησε κατά τρόπο αυθαίρετο την ανακοίνωσή της όσον αφορά τις σχέσεις με τον καταγγέλλοντα στον τομέα των παραβάσεων του κοινοτικού δικαίου και αποφάσισε να εξετάσει την καταγγελία των προσφευγόντων, χωρίς να προτείνει εναλλακτική λύση, στο πλαίσιο της πιλοτικής διαδικασίας ΕΕ, στους κανόνες της οποίας οι προσφεύγοντες δεν έχουν πρόσβαση.
                        
                     
         
               3)
            
            
               Τρίτος λόγος προσφυγής: παράβαση της προς αιτιολόγηση υποχρεώσεως
               
                           —
                        
                        
                           Στο πλαίσιο αυτού του λόγου προσφυγής υποστηρίζεται ότι η αιτιολόγηση της Επιτροπής δεν περιέχει διευκρίνιση των πραγματικών περιστατικών σε σχέση με την εφαρμογή του κανονισμού (ΕΚ) 1394/2007 (2) και καμία εξήγηση όσον αφορά τις ειδικές νομικές αιτιάσεις των προσφευγόντων σε σχέση με το δίκαιο της Ευρωπαϊκής Ένωσης.
                        
                     
         
      (1)  ΕΕ C 244, σ. 5.
   
      (2)  Κανονισμός (ΕΚ) 1394/2007 του Ευρωπαϊκού Κοινοβουλίου και του Συμβουλίου, της 13ης Νοεμβρίου 2007, για τα φάρμακα προηγμένων θεραπειών και για την τροποποίηση της οδηγίας 2001/83/ΕΚ και του κανονισμού (ΕΚ) 726/2004 (ΕΕ L 324, σ. 121).